তথ্যের স্থানীয়করণের বিষয়ে ভারতীয় প্রযুক্তি কোম্পানিগুলির মধ্যে মতভেদ রয়েছে। স্থানীয়করণের সমর্থক মূলত সেই সমস্ত কোম্পানিগুলি, যারা নিজেদের প্রযুক্তিকে হাতিয়ার করে নিজেরা ব্যবসা করে। যেমন পেটিএম, ইনমোবি, বা জনপ্রিয় জব পোর্টাল টিমলিজ। একই মতের শরিক আধার-খ্যাত নন্দন নিলেকানি এবং ফ্লিপকার্টের প্রতিষ্ঠাতা সচিন বনসল। তথ্যের স্থানীয়করণ নিয়ে শঙ্কা সেই সমস্ত দেশি প্রযুক্তি কোম্পানিগুলির অনেক বেশি, যারা বিদেশি কোম্পানিদের তথ্য পরিষেবা প্রদানের (সফটওয়ার সার্ভিসেস) ব্যবসা করে। যেমন টিসিএস, ইনফোসিস, উইপ্রো, এইচসিএল বা মাইন্ডট্রি। তথ্যের স্থানীয়করণ বিষয়ে শ্রীকৃষ্ণ কমিটির অন্যতম সদস্য রমা ভেদশ্রী কমিটির সংখ্যাগরিষ্ঠের সঙ্গে ভিন্নমত পোষণ করেছেন এবং রিপোর্টে আলাদা একটি নোট জুড়ে দিয়েছেন। তথ্যের স্থানীয়করণের বিরোধিতা করতে গিয়ে তিনি বলেন, ভারতে যে আজকে ১৬৭ বিলিয়ন মার্কিন ডলারের তথ্যপ্রযুক্তি শিল্প গড়ে উঠেছে তার ভিত্তি হচ্ছে তথ্য এবং মেধার নিরবচ্ছিন্ন চলাচল। তাই, তথ্যের স্থানীয়করণ হলে দেশে তথ্যপ্রযুক্তি শিল্পের বিকাশ ব্যাহত হবে।